वंशीधर नगर(गढ़वा) : कार्तिक शुक्ल पक्ष प्रतिपदा पर गुरुवार को अनुमंडल मुख्यालय के घर-घर में गोवर्धन और अन्नकूट पूजा की गई। सुबह में महिलाओं ने घर के आंगन, मुख्य द्वार पर गोवर्धन बनाया और उसकी पूजा कर सुख-समृद्धि की कामना की। शाम को गोवर्धन की आरती उतारकर घरों के मुख्य द्वार पर दीप जलाए गए। मंदिरों में भगवान को अन्नकूट और छप्पन प्रकार के भोग लगाए गए। लोगों ने स्नान, ध्यान आदि के बाद गौ माता की पूजा-अर्चना कर उनकी रक्षा और संवर्धन का संकल्प लिया। पंडित श्री राम ने बताया कि हिंदू धर्म में गोवर्धन पूजा का अग्रणी स्थान है। इस दिन लोग गाय की पूजा-अर्चना कर उनका आशीर्वाद लेते हैं। बताया पौराणिक काल में इंद्रदेव ने गोकुल गांव में जोरदार बारिश की। वर्षा के विकराल रूप को देख लोग भगवान श्रीकृष्ण की शरण में पहुंचे। उन्होंने गोवर्धन पर्वत को अपनी अंगुली पर उठाकर लोगों की रक्षा की।